Østjylland: Jamen, det er en mærkelig historie.

Ikke?

Allerede i 2012 lod Aarhus Letbane omverdenen forstå, at den var på vej med en ganske særlig løsning for de handicappede.

"Vidste du ... at alle tog vil være tilgængelige for kørestolsbrugere?," skrev letbanen dengang i et nyhedsbrev.

Og i 2014 fortsatte Aarhus Letbane i samme optimistiske spor: "Det er allerede besluttet, at afstanden mellem letbanens døre og de nye perroner kun bliver cirka fem centimeter, så en kørestol kan komme ind og ud uden hjælp."

Det lød rigtig, rigtig godt, men i 2018 kom virkeligheden på tværs. På en lang række stationer på den nyåbnede strækning Aarhus - Odder kan kørestole ikke komme med. Der er en sprække mellem perronkant og tog på op til 20 centimeter.

Tilmed er der også en højdeforskel på op til 4,5 centimer.

Samtidig har letbanen indrømmet, at der kan forventes tilsvarende problemer på ruten Aarhus - Grenaa, når strækningen åbner næste år.

Det ser så mærkeligt ud, at to politikere fra Socialdemokratiet i Aarhus nu uafhængigt af hinanden er begyndt at bore i sagen for at finde en forklaring.